ຕອນເຊົ້າວັນທີ 11 ກັນຍາ, ທີ່ສະຖານທູດອັງກິດ ປະຈຳ ຮ່າໂນ້ຍ, ທ່ານປະທານສະມາຄົມມິດຕະພາບ ຫວຽດນາມ- ອັງກິດ ຮວ່າງກວກເວື້ອງ ໄດ້ມີການພົບປະກັບທ່ານຮອງເອກອັກຄະລັດຖະທູດ Marcus Winsley ເນື່ອງໃນໂອກາດສະເຫຼີມສະຫຼອງ 47 ປີແຫ່ງວັນສ້າງຕັ້ງການພົວພັນທາງການທູດລະຫວ່າງສອງປະເທດ.
ທີ່ການພົບປະ, ທ່ານປະທານສະມາຄົມມິດຕະພາບຫວຽດນາມ - ອັງກິດ ຮວ່າງກວກເວື້ອງ ໄດ້ສະແດງຄວາມຂອບໃຈຕໍ່ສະຖານທູດອັງກິດທີ່ໄດ້ໃຫ້ການສະໜັບສະໜູນ ຢ່າງສຸດຈິດສຸດໃຈໃນການເຄື່ອນໄຫວຂອງສະມາຄົມໃນໄລຍະຜ່ານມາ.
ຕາມທ່ານປະທານສະມາຄົມມິດຕະພາບຫວຽດນາມ - ອັງກິດ ແລ້ວ, ໃນຫລາຍປີຜ່ານມາ, ການພົວພັນຫວຽດນາມ - ອັງກິດໃນບັນດາຂົງເຂດການເມືອງ, ການທູດ, ເສດຖະກິດ, ການຮ່ວມມືດ້ານວັດທະນະທຳ, ການທ່ອງທ່ຽວ, ວິທະຍາສາດ, ການສຶກສາ, ການພົວພັນຕ່າງປະເທດດ້ານປະຊາຊົນ... ພວມມີການພັດທະນາທີ່ດີ. ຫຼາຍຂົງເຂດເຊັ່ນ: ການຄ້າ, ການລົງທືນ, ການສຶກສາ, ການທ່ອງທ່ຽວ ແລະການແລກປ່ຽນວັດທະນະທຳ, ການພົວພັນຕ່າງປະເທດດ້ານປະຊາຊົນ ໄດ້ຮັບໝາກຜົນສຳຄັນຫຼາຍຢ່າງ.
ການເພີ່ມທະວີການແລກປ່ຽນດ້ານການເມືອງ, ການທູດ, ເສດຖະກິດ, ການຄ້າ, ການລົງທຶນ, ການແລກປ່ຽນດ້ານວັດທະນະທຳ ແລະ ການສຶກສາ ລະຫວ່າງສອງປະເທດພ້ອມດ້ວຍການຮ່ວມມືນັບມື້ນັບແໜ້ນແຟ້ນ, ມີປະສິດທິຜົນໃນບັນດາບັນຫາສາກົນ ແລະ ພາກພື້ນຈະປະກອບສ່ວນເຮັດໃຫ້ການພົວພັນຄູ່ຮ່ວມມືຍຸດທະສາດຫວຽດນາມ - ອັງກິດເຂົ້າສູ່ລວງເລິກ, ປະກອບສ່ວນເພີ່ມທະວີຄວາມເຂົ້າອົກເຂົ້າໃຈ ເຊິ່ງກັນ ແລະ ກັນ ແລະການພົວພັນມິດຕະພາບທີ່ດີ, ແມ່ນຜົນປະໂຫຍດຂອງປະຊາຊົນຂອງສອງປະເທດ.
ສອງຝ່າຍຍັງເຫັນດີສືບຕໍ່ປະສານສົມທົບເພື່ອສະໜັບສະໜູນ ແລະຊຸກຍູ້ການຈັດຕັ້ງປະຕິບັດກິດຈະກຳ ພົບປະແລກປ່ຽນດ້ານປະຊາຊົນເພື່ອຮັດແໜ້ນສາຍພົວພັນມິດຕະພາບລະຫວ່າງສອງປະເທດຫວຽດນາມ - ອັງກິດ. ພ້ອມກັນນັ້ນ, ສອງຝ່າຍຕົກລົງເຫັນດີເປັນເອກະພາບທີ່ຈະປຶກສາຫາລືກັນຢ່າງເລິກເຊິ່ງກ່ຽວກັບແຜນການເຮັດວຽກ ສຳລັບປີ 2021 ໃນເຫດການສ້າງຕັ້ງສາຂາປະຊາຄົມ ຫວຽດນາມ - ອັງກິດ ຂອງມະຫາວິທະຍາໄລເສດຖະກິດ, ມະຫາວິທະຍາໄລແຫ່ງຊາດຮ່າໂນ້ຍ.
ໄຊພອນ